OFICIAL Mircea Geoană, numit adjunct al secretarului general al NATO. E cea mai înaltă poziție politică deținută de un român într-o organizație internațională după 1989

UPDATE: Jens Stoltenberg a făcut anunțul oficial pe contul său de Twitter: Mircea Geoană este noul secretar general adjunct al NATO. Informația fusese publicată în premieră de G4Media.ro cu câteva ore înaintea anunțului oficial. NATO a transmis, de asemenea, un comunicat de presă.

Geoană își va prelua funcția la mijlocul lunii octombrie, arată comunicatul NATO.

Delighted to announce the appointment of experienced statesman and diplomat @Mircea_Geoana as the next @NATO Dep SecGen. I am grateful to Rose @Gottemoeller for her outstanding service to the Alliance. https://t.co/3TFih58sv4 — Jens Stoltenberg (@jensstoltenberg) July 17, 2019

„Sunt fericit să anunţ numirea lui Mircea Geoană în funcţia de adjunct al secretarului general. El este un avocat devotat al legăturii transatlantice şi va aduce experienţa sa îndelungată ca om de stat şi diplomat acestui post. El va fi primul român care va deţine această poziţie de rang înalt”, a declarat Stoltenberg, citat în comunicat.

„Îi sunt foarte recunoscător lui Rose Gottemoeller. Aptitudinile ei diplomatice şi expertiza ei în securitate politică au fost de nepreţuit pentru Alianţă, într-un context în care NATO continuă să se adapteze la un mediu de securitate mai impredictibil”, a adăugat el.

Geoană o va înlocui în funcţie pe Rose Gottemoeller din SUA, care ocupa această poziţie din octombrie 2016.

Site-ul NATO reaminteşte că Mircea Geoană este fost preşedinte al Senatului României şi că a deţinut funcţiile de ministru de externe şi ambasador al României în SUA. De asemenea, Geoană este fondatorul şi preşedintele Institutului Aspen din România.

Până în prezent, cea mai înaltă funcţie a unui român în cadrul NATO a fost cea de asistent al secretarului general al NATO, ocupată în perioada 2013-2017 de Sorin Ducaru, care a exercitat rolul de şef al Diviziei pentru Riscuri de Securitate Emergente.

Articolul inițial: Mircea Geoană este în cărți pentru postul de adjunct al secretarului general al NATO, au declarat pentru G4Media.ro surse politice. Numărul doi în Organizația Atlanticului de Nord ar fi cea mai înaltă poziție politică deținută de un român într-o organizație internațională după 1989.

Decizia de numire a adjunctului secretarului general e luată de aliați, împreună cu secretarul general.

Mircea Geoană a fost ambasador în SUA și ministru de Externe. El a condus PSD și a candidat la prezidențialele din 2009, când a pierdut în fața lui Traian Băsescu. După pierderea alegerilor pentru șefia PSD în fața lui Victor Ponta, el a fost exclus din partid și a înființat o nouă formațiune, PSRO.

Geoană nu a răspuns la apelurile G4Media.ro până la ora publicării acestui articol.

Rose Gottemoeller (SUA) este actualul număr doi la NATO, iar mandatul său a început în 2016.

Context: Mircea Geoană ar fi primit susținere de la toate instituțiile de decizie din România, potrivit surselor G4Media.ro. De altfel, Dăncilă îl invitase în PSD încă din 29 mai, la două zile după condamnarea lui Liviu Dragnea. ”Și Mircea Geoană și alți colegi care vor să vină alături de noi vor avea porțile deschise”, a spus atunci premierul. Geoană a refuzat atunci revenirea în PSD, spunând că ”planurile mele imediate nu includ revenirea în politica militantă”.

Foto: InquamPhotos / Cornel Putan